钦定古今图书集成/明伦汇编/皇极典/第289卷 > 前秦一〈苻洪 苻健 苻生 苻坚一〉
## 钦定古今图书集成/明伦汇编/皇极典/第289卷 > 前秦一〈苻洪 苻健 苻生 苻坚一〉

《晋书苻洪载记》：“洪字广世，略阳临渭氐人也。其先盖
有扈之苗裔，世为西戎酋长。始其家池中蒲生，长五
丈，五节如竹形，时咸谓之蒲家，因以为氏焉。父怀归，
部落小帅。先是陇右大雨，百姓苦之，谣曰：‘雨若不止，
洪水必起’。故因名曰洪。好施，多权略，骁武善骑射。属
永嘉之乱，乃散千金，召英杰之士，访安危变通之术。”
宗人蒲光、蒲突遂推洪为盟主。刘曜僭号长安，光等
逼洪归曜，拜率义侯。曜败，洪西保陇山。石季龙将攻
上邽，洪又请降。季龙大悦，拜冠军将军，委以西方之
事。季龙灭石生，洪说季龙宜徙关中豪杰及羌戎内
实京师。季龙从之。以洪为龙骧将军、流人都督，处于
枋头。累有战功，封西平郡公。其部下赐爵关内侯者
二千馀人，以洪为关内领侯将。冉闵言于季龙曰：“苻
洪雄果，其诸子并非常才，宜密除之。”季龙待之愈厚。
及石遵即位，闵又以为言，遵乃去洪都督，馀如前。洪
怨之，乃遣使降晋。后石鉴杀遵，所在兵起，洪有众十
馀万。永和六年，帝以洪为征北大将军、都督河北诸
军事、冀州刺史、广川郡公。时有说洪称尊号者，洪亦
以谶文有“草付应王”，又其孙坚背有“草付”字，遂改姓
苻氏，自称大将军、大单于、三秦王。洪谓博士胡文曰：
“孤率众十万，居形胜之地，冉闵、慕容儁可指辰而殄。
姚襄父子克之在吾数中。孤取天下，有易于汉祖。”初，
季龙以麻秋镇枹罕，冉闵之乱，秋归邺，洪使子雄击
而获之。以秋为军师将军。秋说洪西都长安，洪深然
之。既而秋因宴鸩洪，将并其众，世子健收而斩之。洪
将死，谓健曰：“所以未入关者，言中州可指时而定。今
见困竖子，中原非汝兄弟所能办关中形胜，吾亡后
便可鼓行而西。”言终而死，年六十六。健僭位，伪谥惠
武帝。

《苻健载记》：“健字建业，洪第三子也。初，母羌氏梦大罴
而孕之。及长，勇果便弓马，好施，善事人，甚为石季龙
父子所亲爱。季龙虽外礼苻氏，心实忌之，乃阴杀其
诸兄而不害健也。及洪死，健嗣位，去秦王之号，称晋
爵，遣使告丧于京师，且听王命。时京兆杜洪窃据长
安，自称晋征北将军、雍州刺史，戎夏多归之。健密图”
关中，惧洪知之，乃伪受石祗官，缮宫室于枋头，课所
部种麦，示无西意，有知而不种者，健杀之以徇。既而
自称晋征西大将军、都督关中诸军事、雍州刺史，尽
众西行，起浮桥于盟津以济，遣其弟雄率步骑五千
入潼关，兄子菁自轵关入河东。健执菁手曰：“事若不
捷，汝死河北，我死河南，比及黄泉，无相见也。”既济焚
桥，自统大众，继雄而进。杜洪遣其将张先要健于潼
关，健逆击破之。健虽战胜，犹修笺于洪，并送名马珍
宝，请至长安上尊号。洪曰：“币重言甘，诱我也。”乃尽召
关中之众来距。健筮之，遇《泰》之《临》，健曰：“小往大来，吉
亨。昔往东而小，今还东而大，吉孰大焉！”是时众星夹
河西流，占者以为百姓还西之象。健遂进军，次赤水，
遣雄略地渭北，又败张先于阴槃，擒之，诸城尽陷，菁
所至无不降者，三辅略定，健引兵至长安，洪奔司竹，
健入而都之，遣使献捷京师，并修好于桓温。健军师
将军贾元硕等表健为侍中、大都督关中诸军事、大
单于、秦王。健怒曰：“我官位轻重，非若等所知。”既而潜
使讽元硕等使上尊号。永和七年，僭称天王、大单于，
赦境内死罪，建元皇始，缮宗庙社稷，置百官于长安。
立妻强氏为天王皇后，子苌为天王皇太子，弟雄为
丞相、都督中外诸军事、车骑大将军、领雍州刺史，自
馀封授各有差。初，杜洪之奔也，招晋梁州刺史司马
勋。至是，勋率步骑三万入秦川，健败之于五丈原。八
年，健僭即皇帝位于太极前殿，诸公进为王，以大单
于授其子苌。杜洪屯宜秋，为其将张琚所杀。琚自立
为秦王，置百官。健率步骑二万攻琚，斩其首。健至自
宜秋，遣雄、菁率众略关东，并援石季龙豫州刺史张
遇于许昌，与晋镇西将军谢尚战于颍水之上，王师
败绩。雄乘胜逐北，至于垒门，杀伤大半，遂掳遇及其
众归于长安，拜遇司空、豫州刺史，镇许昌。雄攻王擢
于陇上，擢奔凉州，雄屯陇东。张重华拜擢征东大将
军，使与其将张弘、宋修连兵伐雄。雄与菁率众击败
之，获弘、修送长安。初，张遇自许昌来降，健纳遇后母韩氏为昭仪，每于众中谓遇曰：“卿，吾子也。”遇惭恨，引
关中诸将欲以雍州归顺，乃与健中黄门刘晃谋夜
袭健，事觉遇害。于是孔特起池阳，刘珍、夏侯显起鄠，
乔景起雍，胡阳赤起司竹，呼延毒起霸城，众数万人，
并遣使诣征西桓温、中军殷浩请救。雄遣菁掠上洛
郡于丰阳县，立《荆州》，以引南金奇货，弓竿漆蜡，通关
市，来远商。于是国用充足而异贿盈积矣。十年，温率
众四万趋长安，遣别将入淅川，攻上洛，执健荆州刺
史郭敬，而遣司马勋掠西鄙。健遣其子苌、宁、雄、菁等
众五万，距温于尧柳城、愁思堆。温转战而前，次子灞
上，苌等退营城南。健以羸兵六千固守长安小城，遣
精锐三万为游军以距温。三辅郡县多降于温。健别
使雄领骑七千，与桓冲战于白鹿原，王师败绩，又破
司马勋于子午谷。初，健闻温之来也，收麦清野以待
之，故温众大饥。至是徙关中三千馀户而归。及至潼
关，又为苌等所败，司马勋奔还汉中。其年，西国乞没
军邪遣子入侍。健于是置来宾馆于平朔门，以怀远
人，起灵台于杜门，与百姓约法三章，薄赋卑宫，垂心
政事，优礼耆老，修尚儒学，而关右称“来苏”焉。新平有
长人见，语百姓张靖曰：“苻氏应天受命，今当太平，外
面者归，中而安泰。”问姓名，弗答，俄而不见。新平令以
闻，健以为妖，下靖狱。会大雨霖，河、渭溢，蒲津监寇登
得一屐于河，长七尺三寸，人迹称之，指长尺馀，文深
一寸。健叹曰：“覆载之中，何所不有，张靖所见，定不虚
也。赦之。”蝗虫大起，自华泽至陇山，食百草无遗，牛马
相啖毛，猛兽及狼食人，行路断绝。健自蠲百姓租税，
减膳彻悬，素服避正殿。初，桓温之入关也，其太子苌
与温战，为流矢所中死，至是，立其子生为太子。健寝
疾，菁勒兵入东宫，将杀苻生自立。时生侍健疾，菁以
健为死，回攻东掖门。健闻变，升端门陈兵，众皆舍杖
逃散，执菁杀之。数日健死，时年三十九，在位四年。伪
谥“明皇帝”，庙号世宗，后改曰“高祖。”

《苻生载记》：“生字长生，健第三子也。幼而无赖，祖洪甚
恶之。生无一目，为儿童时，洪戏之问侍者曰：‘吾闻瞎
儿一泪，信乎’？侍者曰：‘然’。生怒，引佩刀自刺出血，曰：‘此
亦一泪也’。洪大惊，鞭之。生曰：‘性耐刀槊，不堪鞭捶’。洪
曰：‘汝为尔不已，吾将以汝为奴’。生曰：‘可不如石勒也’。
洪惧，跣而掩其口，谓健曰：‘此儿狂勃，宜早除之，不然，
长大必破人家’。”健将杀之，雄止之曰：“儿长成自当修
改，何至便可如此？”健乃止。及长，力举千钧，雄勇好杀，
手格猛兽，走及奔马，击刺骑射，冠绝一时。桓温之来
伐也，生单马入阵，搴旗斩将者前后十数。苌既死，健
以谶言“三羊五眼”应符，故立为太子。健卒，僭即皇帝
位，大赦境内，改年寿光，时永和十三年也。尊其母强
氏为皇太后，立妻梁氏为皇后。以吕婆楼为侍中、左
大将军，苻安领大尉，苻柳为征东大将军、并州牧，镇
蒲坂；苻𫍲为镇东大将军、豫州牧，镇陕城。自馀封授
有差。初，生将强怀与桓温战没，其子延未及封而健
死。会生出游，怀妻樊氏于道上书论怀忠烈，请封其
子。生怒，射而杀之。伪中书监胡文、中书令王鱼言于
生曰：“比频有客星孛于大角，荧惑入于东井，大角为
帝座，东井，秦之分野，于占不出三年，国有大丧，大臣
戮死。愿陛下远追周文，修德以禳之，惠和群臣，以成
康哉之美。”生曰：“皇后与朕对临天下，亦足以塞大丧
之变。毛太傅、梁车骑、梁仆射受遗辅政，可谓大臣也。”
于是杀其妻梁氏及太傅毛贵、车骑尚书令梁楞、左
仆射梁安。未几，又诛侍中、丞相雷弱儿及其九子二
十七孙，诸羌悉叛。弱儿，南安羌酋也，刚鲠好直言，见
生嬖臣赵韶、董荣乱政，每大言于朝，故荣等谮而诛
之。生虽在谅暗，游饮自若，荒耽淫虐，杀戮无道。常弯
弓露刃，以见朝臣，锤钳锯凿，备置左右。又纳董荣之
言，诛其司空王堕，以应日蚀之灾。飨群臣于太极前
殿，饮酣乐奏，生亲歌以和之，命其尚书令辛牢典劝。
既而怒曰：“何不彊酒，犹有坐者！”引弓射牢而杀之。于
是百僚大惧，无不引满昏醉，污服失冠，蓬头僵仆，生
以为乐。生闻张祚见杀，元靓幼冲，命其征东苻柳参
军阎负、梁殊使凉州，以书喻之。负殊至姑臧，元靓年
幼，不见殊等。其凉州牧张瓘谓负殊曰：“孤之本朝，世
执忠节，远宗大晋，臣无境外之交，君等何为而至？”负
殊曰：“晋王以邻藩义好，有自来矣。虽拥阻山河，然风
通道会，不欲使羊、陆二公独美于前。主上以钦明绍
统，八表宅心，光被四海，格于天地。晋王思与张王齐
曜《大明》交，玉帛之好，兼与君公同金兰之契，是以不
远而来，有何怪乎！”瓘曰：“羊、陆一时之事，亦非纯臣之
义也。本朝六世重光，固忠不二，若与苻征东交玉帛
之好者，便是上违先公纯诚雅志，下乖河右遵奉之
情。”负殊曰：“昔微子去殷，项伯归汉，虽背君违亲，前史
美其先觉；亡晋之馀，远逃江、会，天命去之，故尊先王
翻然改图，北面二赵，盖神筭无方，鉴机而作。君公若
欲称制河西，众旅非秦之敌，如欲宗归遗晋，深乖先

往与石氏通好，旅见寇袭，中国之风，诫在昔日，不足
复论通和之事也。”《负殊》曰：“三王异政，五帝殊风。赵多
奸诈，秦以义信，岂可同年而语哉！张先、杨初皆擅兵
一方，不供王贡，先帝命将擒之，宥其难恕之罪，加以
封爵之荣。今上道合二仪，慈弘山海，信符阴阳，御物
无际，不可以二赵相况也。”瓘曰：“秦若兵彊化盛，自可
先取江南，天下自然尽为秦有，何辱征东之命！”负殊
曰：“先帝以大圣神武，开构鸿基，彊燕纳款，八州顺轨。
主上钦明，道必隆世，慨徽号拥于河西，正朔未加。吴
会以吴必须兵，凉可以义，故遣行人，先申大好。如君
公不能蹈机而发者，正可缓江南数年之命，回师西
斾，恐凉州弗可保也。”瓘曰：“我跨据三州，带甲十万，西
包崑域，东阻大河，伐人有馀，而况自固，秦何能为患！”
负殊曰：“贵州险塞，孰若崤、函；五郡之众，何如秦雍？张
琚、杜洪，因赵之成资，据天阻之固，策三秦之锐，藉陆
海之饶，劲士风集，骁骑如云，自谓天下可平，关中可
固。先帝神矛一指，望旗冰解，人咏来苏，不觉易主。燕
虽武视关东，犹以地势之义，逆顺之理，北面称藩，贡
不逾月，致肃慎楛矢，通九裔之珍；单于屈膝，名王内
附，控弦之士百有馀万，鼓行而济西河者，君公何以
抗之？盍追遵先王臣赵故事，世享大美，为秦之西藩。”
瓘曰：“然。秦之德义加于天下，江南何以不宾负？”殊曰：
“文身之俗，负阻江山，道洿先叛，化盛后宾，自古而然，
岂但今也！故《诗》曰‘蠢尔蛮荆，大邦为仇’。言其不可以
德义怀也。”瓘曰：“秦据汉旧都，地兼将相，文武辅臣，领
袖一时者谁也？”负殊曰：“皇室懿藩，忠若公旦者，则大
司马、武都王安、征东大将军、晋王柳；文武兼才，神器
秀拔，入可允釐百工，出能折冲万里者，卫大将军广
平王黄眉、后将军清河王法、龙骧将军东海王坚之
兄弟。其耆年硕德，德侔尚父者，则太师、录尚书事、广
甯公”鱼遵。其“清素刚严，骨鲠贞亮”，则左光禄大夫强
平、金紫光禄程肱《牛夷》；“博闻识探赜索幽”，则中书监
胡文、中书令王鱼、黄门侍郎李柔；雄毅厚重，权智无
方，则左卫将军李威、右卫将军苻雅；才识明达，令行
禁止，则特进领御史中丞梁平老、特进光禄大夫强
汪、侍中尚书吕婆楼；“文史富赡，郁为文宗”，则尚书右
仆射董荣、秘书监王飏、著作郎梁谠。骁勇多权略，攻
必取，战必胜，关、张之流，万人之敌者，则前将军新兴
王飞、建节将军邓羌、立忠将军彭越、安远将军范俱
难、建武将军徐盛，常伯纳言。卿校牧守，则人皆文武，
莫非才贤。其馀怀经世之才，蕴佐时之略，守南山之
操，遂而不夺者，王猛、朱彤“之伦，相望于岩谷。济济多
士，焉可罄言！姚襄、张平，一时之杰，各拥众数万，狼顾
偏方，皆委忠献款，请为臣妾，小不事大，《春秋》所诛，惟
君公图之。”瓘笑曰：“此事决之主上，非身所了。”负殊曰：
“凉王虽天纵英睿，然尚幼冲。君公居伊、霍之任，安危
所系，见机之义，实在君公。瓘新辅政，河西所在兵起，
惧秦师之”至，乃言于元靓，遣使称藩。生因其所称而
授之。慕容儁遣将慕舆长卿等率众七千入自轵关，
攻《幽州》刺史张哲于裴氏堡。晋将军刘度等率众四
千，攻青州刺史袁朗于卢氏。生遣其前将军苻飞距
晋，建节邓羌距燕。飞未至而度退。羌及长卿战于堡
南，大败之，获长卿及甲首二千七百馀级。姚襄率众
万馀，攻其平阳太守苻产于匈奴堡，苻柳救之，为襄
所败，引还蒲坂。襄遂攻堡，克之，杀苻产，尽坑其众。遣
使从生假道，将还陇西，生将许之，苻坚谏曰：“姚襄，人
杰也，今还陇西，必为深害，不如诱以厚利，伺隙而击
之。”生乃止。遣使拜襄官爵，襄不受，斩其使者，焚所送
章策，寇掠河东。生怒，命其大将军张平讨之。襄乃卑
辞厚弊，与平结为兄弟。平更与襄通和。生发三辅人
营渭桥，金紫光禄大夫程肱以妨农害时，上疏极谏。
生怒，杀之。长安大风，发屋拔树，行人颠顿，宫中奔扰，
或称贼至，宫门昼闭，五日乃止。生推告贼者杀之，刳
而出其心。左光禄大夫强平谏曰：“元正盛旦，日有蚀
之，正阳神朔，昏风大起，兼水旱不时，兽灾未息。此皆
由陛下不勉彊于政事，乖和气所致也。愿陛下务养
元元，平章百姓，弃纤介之嫌，含山岳之过，致敬宗庙，
爱礼公卿，去秋霜之威，垂三春之泽，则奸回寝止，妖
祲自消，乾灵祇祐，皇家永保无穷之美矣。”生怒，以为
妖言，凿其顶而杀之。平之囚也，伪卫将军苻《黄眉》、前
将军苻飞、建节邓羌侍䜩禁中，叩头固谏，以太后为
言。平即生母强氏之弟也，生既弗许，强氏忧恨而死。
生下《书》曰：“朕受皇天之命，承祖宗之业，君临万邦，子
育百姓。嗣统以来，有何不善，而谤讟之音，扇满天下，
杀不过千，而谓刑虐行者比肩，未足为稀。方当峻刑
极罚，复如朕何！”时猛兽及狼大暴，昼则断道，夜则发
屋，惟害人而不食六畜。自生立一年，兽杀七百馀人，
百姓苦之，皆聚而邑居，为害滋甚，遂废农桑，内外凶
惧。群臣奏请禳灾，生曰：“野兽饥则食人，饱当自止，终
不能累年为患也。天岂不子爱群生，而年年降罚，正以百姓犯罪不已，将助朕专杀而施刑教故耳。但勿
犯罪，何为怨天而尤人哉！”生如阿房，遇兄与妹俱行
者，逼令为非礼，不从，生怒杀之。又䜩群臣于咸阳故
城，有后至者皆斩之。尝使太医令程延合安胎药，问
人参好恶并药分多少，延曰：“虽小小不具，自可堪用。”
生以为讥其目，凿延出目，然后斩之。有司奏“太白犯
东井。东井，秦之分也，太白罚星，必有暴兵起于京师。”
生曰：“星入井者，必将渴耳，何所怪乎？”姚襄遣姚兰、王
钦卢等招动鄜城、定阳、北地、芹川诸羌胡皆应之，有
众二万七千，进据黄洛。生遣苻黄眉、苻坚、邓羌率步
骑万五千讨之。襄深沟高垒，固守不战。邓羌说黄眉
曰：“伤弓之鸟，落于虚发。襄频为桓温、张平所败，锐气
丧矣。今谋固垒不战，是穷寇也。襄性刚狠，易以刚动。
若长驱鼓行，直压其垒，襄必忿而出，师可一战擒也。”
黄眉从之。遣羌率骑三千军于垒门。襄怒，尽锐出战。
羌伪不胜，引骑而退。襄追之于三原，羌回骑距襄。俄
而黄眉与坚至，大战，斩之，尽俘其众。黄眉等振旅而
归。黄眉虽有大功，生不加旌赏，每于众中辱之。黄眉
怒，谋杀生自立，事发，伏诛。其王公亲戚多有死者。初
生，梦大鱼食蒲。又《长安谣》曰：“东海大鱼化为龙，男便
为王女为公。问在何所洛门东。”东海，苻坚封也，时为
龙骧将军，第在洛门之东。生不知是坚，以谣梦之故，
诛其侍中、太师、录尚书事鱼遵及其七子十孙。时又
谣曰：“百里望空城，郁郁何青青。瞎儿不知法，仰不见
天星。”于是悉坏诸空城以禳之。金紫光禄大夫牛夷
惧不免祸，请出镇上洛。生曰：“卿忠肃笃敬，宜左右朕
躬，岂有外镇之理！”改授中军。夷惧，归而自杀。初，生少
凶暴，嗜酒健，临死恐其不能保全家业，诫之曰：“酋帅
大臣，若不从汝命，可渐除之。”及即伪位，残虐滋甚，耽
湎于酒，无复昼夜。群臣朔望朝谒，罕有见者，或至暮
方出，临朝辄怒，惟行杀戮，动连月，昏醉，文奏因之遂
寝。纳奸佞之言，赏罚失中。左右或言陛下圣明宰世，
天下惟歌《太平生》曰：“媚于我也。”引而斩之。或言陛下
刑罚微过。曰：“汝谤我也。”亦斩之。所幸妻妾，少有忤旨，
便杀之。流其尸于渭水。又遣宫人与男子裸交，于殿
前生剥牛羊驴马，活爓鸡豚鹅，三五十为群，放之殿
中。或剥死囚面皮，令其歌舞，引群臣观之，以为嬉乐。
宗室勋旧，亲戚忠良，杀害略尽。王公在位者，悉以疾
告归。人情危骇，道路以目。既自有目疾，其所讳者，不
足不具，少无缺伤，残毁偏只之言，皆不得道。左右忤
旨而死者，不可胜纪。至于截胫、刳胎、拉胁、锯颈者，动
有千数。太史令康权言于生曰：“昨夜三月并出孛星
入于太微，遂入于东井。兼自去月上旬沉阴不雨，迄
至于今，将有下人谋上之祸，深愿陛下修德以消之。”
生怒，以为妖言，扑而杀之。生夜对侍婢曰：“阿法兄弟
亦不可信，明当除之。”是夜，清河王苻法梦神告之曰：
“旦将祸集汝门，惟先觉者可以免之。”寤而心悸，会侍
婢来告，乃与特进梁平、老《强汪》等率壮士数百人潜
入云龙门，苻坚与吕婆楼率麾下三百馀人鼓噪继
进，宿卫将士皆舍杖归坚。生犹昏寐未寤，坚众继至，
引生置于别室，废之为越王，俄而杀之。生临死犹饮
酒数斗，昏醉无所知矣。时年二十三，在位二年，伪谥
厉王。

苻雄字元才，洪之季子也。少善兵书，而多谋略，好施
下士，便弓马，有政术。健僭位，为佐命元勋，权侔人主，
而谦恭奉法。健常曰：“元才，吾姬旦也。”及卒，健哭之呕
血，曰：“天不欲吾定四海邪，何夺元才之速也！”子坚，别
有《载记》。

《苻坚载记》：“坚字永固，一名文玉，雄之子也。祖洪从石
季龙徙邺，家于永贵里。其母苟氏尝游漳水，祈子于
西门豹祠。其夜梦与神交，因而有孕，十二月而生坚
焉。有神光自天烛其庭，背有赤文隐起成字曰：‘艸付
臣’。又土王咸阳臂垂过膝，目有紫光。洪奇而爱之，名
曰坚头。年七岁，聪敏好施，举止不逾规矩，每侍洪侧”，
辄量洪举指取与，不失机候。洪每曰：“此儿姿貌瓌伟，
质性过人，非常相也。”高平徐统有知人之鉴，遇坚于
路，异之，执其手曰：“苻郎，此官之御街小儿，敢戏于此，
不畏司隶缚邪？”坚曰：“司隶缚罪人，不缚小儿戏也。”统
谓左右曰：“此儿有霸王之相。”左右怪之，统曰：“非尔所
及也。”后又遇之，统下车屏人，密谓之曰：“苻郎骨相不
恒，后当大贵，但仆不见，如何？”坚曰：“诚如公言，不敢忘
德。”八岁，请师就家学。洪曰：“汝世知饮酒，今乃求学邪？”
欣而许之。健之入关也，梦天神遣使者朱衣赤冠，命
拜坚为龙骧将军。健翼日为坛于曲沃以授之。健泣
谓坚曰：“汝祖昔受此号，今汝复为神明所命，可不勉
之！”坚挥剑捶马，志气感励，士卒莫不惮服焉。性至孝，
博学多才艺，有经济大志，要结英豪，以图纬世之宜。
王猛、吕婆、楼强汪、梁平老等并有王佐之才，为其羽
翼。太原薛赞、略阳权翼见而惊曰：“非常人也！”及苻生
嗣伪位，赞、翼说坚曰：“今主上昏虐，天下离心，有德者
昌，无德受殃，天之道也。神器业重，不可令他人取之愿君王行汤、武之事，以顺天人之心。”坚深然之，纳为
谋主。生既残虐无度，梁平老等亟以为言，坚遂弑生，
以伪位让其兄法。法自以庶孽，不敢当坚及母苟氏，
并虑众心未服，难居大位。群寮固请，乃从之，以升平
元年僭称大秦天王，诛生佞幸臣董龙、赵韶等二十
馀人，赦其境内，改元曰永兴。追谥父雄为文桓皇帝，
尊母苟氏为皇太后，妻苟氏为皇后，子宏为皇太子，
兄法为使持节、侍中、都督中外诸军事、丞相、录尚书，
从祖侯为侯为太尉，从兄柳为车骑大将军、尚书令。
封弟融为阳平公，双河南公，子丕长乐公，晖平原公，
熙广平公，叡钜鹿公，李威为卫将军、尚书左仆射，梁
平老为右仆射，强汪为领军将军，仇腾为尚书领选，
席宝为丞相长史，行太子詹事，吕婆楼为司隶校尉，
王猛、薛赞为中书侍郎，权翼为给事黄门侍郎，与猛、
赞并掌机密。追复鱼遵、雷弱儿、毛贵、王堕、梁楞、梁安、
段纯、辛牢等本官，以礼改葬之，其子孙皆随才擢授。
初，坚母以法长而贤，又得众心，惧终为变，至此遣杀
之。坚性仁友，与法诀于东堂，恸哭呕血。赠以本官，谥
曰“哀。”封其子阳为东海公，敷为清河公。于是修废职，
继绝世，礼神祇，课农桑，立学校，鳏寡孤独高年不自
存者，赐榖帛有差；其殊才异行，孝友忠义，德业可称
者，令在所以闻。其将张平以并州叛，坚率众讨之，以
其建节将军邓羌为前锋，率骑五千，据汾上。坚至铜
壁，平尽众拒战，为羌所败，获其养子蚝，送之。平惧，乃
降于坚。坚赦其罪，署为右将军，蚝武贲中郎将，加广
武将军，徙其所部三千馀户于长安。坚自临晋登龙
门，顾谓其群臣曰：“‘美哉山河之固’！娄敬有言：‘关中四
塞之国，真不虚也’。”权翼、薛赞对曰：“臣闻夏、殷之都非
不险也，周、秦之众非不多也，终于身窜南巢，首悬白
旗，躯残于犬戎，国分于项籍者，何也？德之不修故耳。
吴起有言，‘在德不在险’。深愿陛下追踪唐、虞，怀远以
德，山河之固不足恃也。”坚大悦，乃还长安。赐为父后
者爵一级，鳏寡高年谷帛有差，丐所过田租之半。是
秋大旱，坚减膳彻悬，金玉绮绣皆散之戎士，后宫悉
去罗纨，衣不曳地。开山泽之利，公私共之，偃甲息兵，
与境内休息。王猛亲宠愈密，朝政莫不由之。特进樊
世，氐豪也，有大勋千苻氏，负气倨傲，众辱猛，曰：“吾辈
与先帝共兴事业，而不预时权。君无汗马之劳，何敢
专管大任？是为我耕稼而君食之乎？”猛曰：“方当使君
为宰夫，安直耕稼而已！”世大怒曰：“要当悬汝头于长
安城门。不尔者，终不处于世也。”猛言之于坚，坚怒曰：
“必须杀此老氐，然后百寮可整。”俄而世入言事，坚谓
猛曰：“吾欲以杨壁尚主。壁何如人也？”世勃然曰：“杨壁，
臣之婿也。婚已久定，陛下安得令之尚主乎？”猛让世
曰：“陛下帝有海内，而君敢竞婚，是为二天子，安有上
下！”世怒，起将击猛，左右止之，世遂丑言大骂，坚由此
发怒，命斩之于西厩。诸氐纷纭，竞陈猛短，坚恚甚，慢
骂，或有鞭挞于殿廷者。权翼进曰：“陛下宏达大度，善
驭英豪，神武卓荦，录功舍过，有汉祖之风。然慢易之
言，所宜除之。”坚笑曰：“朕之过也。”自是公卿以下，无不
惮猛焉。坚起明堂，缮南北郊，郊祀其祖洪以配天，宗
祀其伯健于明堂，以配上帝；亲耕籍田；其妻苟氏亲
蚕于近郊。坚南游霸陵，顾谓群臣曰：“汉祖起自布衣，
廓平四海，佐命功臣，孰谓首乎？”权翼进曰：“《汉书》以萧、
曹为功臣之冠。”坚曰：“汉祖与项羽争天下，困于京、索
之间，身被七十馀创，通中六七，父母妻子为楚所囚。
平城之下，七日不火食，赖陈平之谋，太上妻子克全，
免匈奴之祸，二相何得独高也！虽有人狗之喻，岂《黄
中》之言乎！”于是酣饮极欢，命群臣赋诗。大赦，复改元
曰甘露。以王猛为侍中、中书令、京兆尹。其特进强德，
健妻之弟也，昏酒豪横，为百姓之患，猛捕而杀之，陈
尸于市。其中丞邓羌，性鯾直不挠，与猛协规齐志，数
旬之间，贵戚强豪诛死者二十有馀人。于是百寮震
肃，豪右屏气，路不拾遗，风化大行。坚叹曰：“吾今始知
天下之有法也，天子之为尊也。”于是遣使巡察四方，
及戎裔种落。州郡有高年孤寡不能自存，长吏刑罚
失中，为百姓所苦，清修疾恶，劝课农桑，有便于俗，笃
学至孝，义烈力田者，皆令具条以闻。时匈奴左贤王
卫辰遣使降于坚，遂请田内地，坚许之。云中护军贾
雍遣其司马徐斌率骑袭之，因纵兵掠夺。坚怒曰：“朕
方修魏绛和戎之术，不可以小利忘大信。昔荆、吴之
战，事兴蚕妇浇瓜之惠；梁、宋息兵。夫怨不在大，事不
在小，扰边动众，非国之利也。所获资产，其悉以归之。”
免雍官，以白衣领护军。遣使修和，示之信义。辰于是
入居塞内，贡献相寻。乌丸独孤鲜卑没弈于率众数
万又降于坚。坚初欲处之塞内，苻融以“匈奴为患，其
兴自古。比寇马不敢南首者，畏威故也。今处之于内
地，见其弱矣。方当窥兵郡县，为北边之害。不如徙之
塞外，以存荒服之义。”坚从之。坚僭位五年，凤皇集于
东阙，大赦其境内，百寮进位一级。初，坚之将为赦也，
与王猛、苻融密议于露堂，悉屏左右，坚亲为赦文，猛融供进纸墨。有一大苍蝇入自牖间，鸣声甚大，集于
笔端，驱而复来。俄而长安街巷市里人相告曰：“官今
大赦。”有司以闻，坚惊谓融、猛曰：“禁中无耳属之理，事
何从泄也？”于是敕外穷推之，咸言有一小人衣黑衣，
大呼于市曰：“官今大赦！”须臾不见。坚叹曰：“其向苍蝇
乎！声状非常，吾固恶之。《谚》曰‘欲人勿知，莫若勿为’。”“声
无细而弗闻，事未形而必彰者，其此之谓也。”坚广修
学宫，召郡国学生通一经以上充之，公卿已下子孙，
并遣受业。其有学为通儒，才堪干事，清修廉直，孝弟
力田者，皆旌表之。于是人思劝励，号称多士，盗贼止
息，请托路绝，田畴修辟，帑藏充盈，典章法物，靡不悉
备。坚亲临太学，考学生经义优劣，品而第之，问难《五
经》，博士多不能对。坚谓博士王寔曰：“朕一月三临太
学，黜陟幽明，躬亲奖励，罔敢倦违，庶几周、孔微言，不
由朕而坠。汉之二武，其可追乎！”寔对曰：“自刘石扰覆，
华畿二都，鞠为茂草，儒生罕有，或存坟籍，灭而莫纪，
经沦学废，奄若秦皇。陛下神武拨乱，道隆虞夏，开庠
序之美，弘儒教之风，化盛隆周，垂馨千祀，汉之二武，
焉足论哉！”坚自是每月一临太学，诸生竞劝焉。屠各、
张罔聚众数千，自称大单于，寇掠郡县。坚以其尚书
邓羌为建节将军，率众七千讨平之。时商人赵掇、丁
妃、邹瓫等，皆家累千金，车服之盛，拟则王侯。坚之诸
公，竞引之为国二卿。黄门侍郎程宪言于坚曰：“赵掇
等皆商贩丑竖，市郭小人，车马衣服，僭同王者，官齐
君子，为藩国列卿，伤风败俗，有尘圣化。宜肃明典法，
使清浊显分。”坚于是推捡，引掇等为国卿者，降其爵。
乃下制非命士已上，不得乘车马；于都城百里之内，
金银锦绣、工商皂隶“妇女不得服之，犯者弃市。”兴宁
三年，坚又改元为建元。慕容𬀩遣其太宰慕容恪攻
拔洛阳，略地至于崤渑。坚惧其入关，亲屯陕城以备
之。匈奴右贤王曹毂、左贤王卫辰举兵叛，率众二万
攻其杏城已南郡县，屯于马兰山。拓跋乌延等亦叛
坚而通于辰、毂。坚率中外精锐以讨之，以其前将军
杨安、镇军毛盛等为前锋都督。毂遣弟活距战于同
川，安大败之，斩活并四千馀级，毂惧而降。坚徙其酋
豪六千馀户于长安，进击乌延，斩之。邓羌讨卫辰，擒
之于木根山。坚自《聪马》城如朔方，巡抚夷狄，以卫辰
为夏阳公，以统其众。毂寻死，分其部落，“贰城已西二
万馀落，封其长子玺为骆川侯，贰城以东”二万馀落，
封其小子寅为力川侯，故号“东西曹。”秦、雍二州地震
裂，水泉涌出，金象生毛，长安大风震电，坏屋杀人，坚
惧而愈修德政焉。使王猛、杨安等率众二万寇荆州
北鄙诸郡，掠汉阳万馀户而还。羌敛岐叛坚，自称益
州刺史，率部落四千馀家，西依张天锡叛将李俨。坚
遣王猛与陇西太守姜衡、南安太守邵羌讨敛岐于
略阳。张天锡率步骑三万击李俨，攻其大夏、武始二
郡，克之。天锡将掌据又败俨诸军于葵谷，俨、愳遣兄
子纯谢罪于坚，仍请赦。寻而猛攻破略阳，敛岐奔白
马。坚遣杨安与建威王抚率众会猛以救俨。猛遣邵
羌追敛岐，使王抚守侯和，姜衡守白石。猛与杨安救
枹罕，及天锡将杨遹战于枹罕东，猛不利。邵羌擒敛
岐于白马，送之长安，天锡遂引师而归。俨犹凭城未
出，猛乃服白乘舆，从数十人，请与相见。俨开门延之，
未及设备，而将士续入，遂掳俨而还。坚以其将军彭
越为平西将军、凉州刺史，镇枹罕。以俨为光禄勋、归
安侯。是岁，苻双据上邽，苻柳据蒲坂，叛于坚。苻庾据
陕城，苻武据安定，并应之，将共伐长安。坚遣使谕之，
各《啮梨》以为信，皆不受坚命，阻兵自守。坚遣后禁将
军杨成世、左将军毛嵩等讨双武、王猛。邓羌攻蒲坂，
杨安、张蚝攻陕城，成世、毛嵩为双武所败。坚又遣其
武卫王鉴、宁朔吕光等率中外精锐以讨之。左卫苻
雄、左禁窦冲率羽林骑七千继发，双武乘胜至于榆
眉，鉴等击败之，斩获万五千人。武弃安定，随双奔上
邽。鉴等攻之，苻柳出挑战，猛闭垒不应。柳以猛为惮
己，留其世子良守蒲坂，率众二万将，攻长安。长安去
蒲坂百馀里，邓羌率劲骑七千，夜袭败之，柳引军还，
猛又尽众邀击，悉俘其卒。柳与数百骑入于蒲坂，鉴
等攻上邽，克之，斩双武猛。又寻破蒲坂，斩柳及其妻
子，传首长安。猛屯蒲坂，遣邓羌与王鉴等攻陷陕城，
克之，送庾于长安，杀之。太和四年，晋大司马桓温伐
慕容𬀩，次于枋头。𬀩众屡败，遣使乞师于坚，请割武
牢以西之地。坚亦欲与𬀩连横，乃遣其将苟池等率
步骑二万救𬀩。王师寻败，引归，池乃还。是时，慕容垂
避害奔于坚，王猛言于坚曰：“慕容垂燕之戚属，世雄
东夏，宽仁惠下，恩结士庶，燕、赵之间，咸有奉戴之意。
观其才略，权智无方，兼其诸子明毅有干艺，人之杰
也。蛟龙猛兽，非可驯之物，不如除之。”坚曰：“吾方以义
致英豪，建不世之功。且其初至，吾告之至诚，今而害
之，人将谓我何！”王师既旋，慕容𬀩悔割武牢之地，遣
使谓坚曰：“顷者割地，行人失辞。有国有家，分灾救患，
理之常也。”坚大怒，遣王猛与建威梁成、邓羌率步骑三万，署慕容垂为冠军将军，以为乡导，攻𬀩洛州刺
史慕容筑于洛阳。𬀩遣其将慕容臧率精卒十万，将
解筑围。猛使梁成等以精锐万人卷甲赴之，大破臧
于荥阳。筑惧而请降，猛陈师以受之，留邵羌镇金墉，
猛振旅而归。太和五年，又遣猛率杨安、张蚝、邓羌等
十将，率步骑六万伐𬀩。坚亲送猛于霸东，谓曰：“今授
卿精兵，委以重任，便可从壶关、上党出潞川，此捷济
之机，所谓疾雷不及掩耳。吾当躬自率众，以继卿后。
于邺相见，已敕运漕相继，但忧贼不烦后虑也。”猛曰：
“臣庸劣孤生，操无豪介，蒙陛下恩荣，内侍帷幄，出总
戎旅。藉宗庙之灵，禀陛下神筭，残寇不足平也。愿不
烦銮轸，冒犯霜露。臣虽不武，望克不淹时，但愿速敕
有司，部置鲜卑之所。”坚大悦，于是进师。杨安攻晋阳，
猛攻壶关，执𬀩上党太守慕容越，所经郡县皆降于
猛。猛留屯骑校尉苟苌戍壶关。会杨安攻晋阳，为地
道，遣张蚝率壮士数百人入其城中，大呼“斩关”，猛、安
遂入晋阳，执𬀩并州刺史慕容庄。𬀩遣其太傅慕容
评率众四十馀万以救二城。评惮猛，不敢进，屯于潞
川。猛留将军毛当戍晋阳，进师与评相持。遣游击郭
庆以锐卒五千，夜从间道出评营后，傍山起火，烧其
辎重。火见邺中，𬀩惧，遣使让评，催之速战。猛知评卖
水鬻薪，有可乘之会。评又求战，乃阵于渭原而誓众
曰：“王景略受国厚恩，任兼内外，今与诸军深入贼地，
宜各勉进，不可退也。愿勠力行间，以报恩顾，受爵明
君之朝，庆觞父母之室，不亦美乎！”众皆勇奋，破釜弃
粮，大呼竞进。猛望评师之众也，恶之，谓邓羌曰：“今日
之事，非将军莫可以捷。成败之机，在斯一举，将军其
勉之！”羌曰：“若以司隶见与者，公无以为忧。”猛曰：“此非
吾之所及也，必以安定太守、万户侯相处。”羌不悦而
退。俄而兵交，猛召之，羌寝而弗应，猛驰就许之。羌于
是大饮帐中，与张蚝、徐成等跨马运矛，驰入评军，出
入数四，傍若无人，搴旗斩将，杀伤甚众。及日中，评众
大败，俘斩五万有馀，乘胜追击，又降斩十万。于是进
师围邺。坚闻之，留李威辅其太子宏守长安，以苻融
镇洛阳。躬率精锐十万向邺，七日而至于安阳，过旧
闾，引诸耆老语及祖父之事，泫然流涕，乃停信宿。猛
潜至安阳迎坚，坚谓之曰：“昔亚夫不出军迎汉文，将
军何以临敌而弃众也？”猛曰：“臣每览亚夫之事，常谓
前却人主，以此而为名将，窃未多之。臣奉陛下神算，
击垂亡之寇，若摧枯拉朽，何足虑也！监国冲幼，銮驾
远临，脱有不虞，其如宗庙何！”坚遂攻邺，陷之。慕容𬀩
出奔高阳，坚将郭庆执而送之。坚入邺宫，阅其名籍，
凡郡百五十七，县一千五百七十九，户二百四十五
万八千九百六十九，口九百九十八万七千九百三
十五。诸州郡牧守及六夷渠帅尽降于坚。郭庆穷追
馀烬，慕容评奔于《高句丽》。庆追至辽海，《句丽》缚评送
之。坚散𬀩宫人珍宝以赐将士，论功封赏，各有差。以
王猛为使持节、都督关东六州诸军事、车骑大将军、
开府仪同三司、冀州牧，镇邺；以郭庆为持节、都督幽
州诸军事、扬武将军、幽州刺史，镇蓟。坚自邺如枋头
䜩，诸父老改枋头为“永昌县”，复之终世。坚至自永昌，
行饮至之礼，歌《劳止之诗》，以飨其群臣。赦慕容𬀩及
其王公已下，皆徙于长安，封授有差。坚于是行礼于
辟雍，祀先师孔子，其太子及公、侯、卿、大夫、士之元子，
皆束修释奠焉。徙关东豪杰及诸杂“夷十万户于关
中；处乌丸杂类于冯翊、北地、丁零翟斌于新安；徙陈
留、东阿万户，以实青州；诸因乱流移、避仇远徙，欲还
旧业者，悉听之。”晋叛臣袁瑾固守寿春，为大司马桓
温所围，遣使请救于坚。坚遣王鉴、张蚝率步骑二万
救之。鉴据洛涧，蚝屯八公山。桓温遣诸将夜袭鉴、蚝，
败之，鉴、蚝屯慎城。初，仇池氐杨世以地降于坚，坚署
为平南将军、秦州刺史、仇池公，既而归顺于晋。世死，
子纂代立，遂受天子爵命，而绝于坚。世弟统，骁武得
众，起兵武都，与纂分争。坚遣其将苻雅、杨安与益州
刺史王统率步骑七万，先取仇池，进围宁、益。雅等次
于鹫陕，纂率众五万距雅。晋梁州刺史杨亮遣督护
郭宝率骑千馀救之，战于陕中，为雅等所败，纂收众
奔还。雅进攻仇池，杨统帅武都之众降于雅。纂将《硕
密》降于雅，请为内应。纂惧，面缚出降。雅释其缚，送之
长安。以杨统为平远将军、南秦州刺史，加杨安都督，
镇仇池。先是，王猛获张天锡将敦煌阴据及甲士五
千。坚既东平六州，西擒杨纂，欲以德怀远，“且跨威河
右，至是悉送所获还凉州。”天锡惧而遣使谢罪称藩。
坚大悦，即署天锡为使持节、散骑常侍、都督河右诸
军事、骠骑大将军、开府仪同三司、凉州刺史、西域都
护、西平公。吐谷浑碎奚以杨纂既降，惧而遣使送马
五千匹，金银五百斤。坚拜纂安远将军、漒川侯。坚尝
如邺，狩于西山，旬馀，乐而忘反。伶人王洛叩马谏曰：
“臣闻千金之子，坐不垂堂；万乘之主，行不履危。故文
帝驰车，袁公止辔；孝武好田，相如献规。陛下为百姓
父母，苍生所系，何可盘于游田，以玷圣德！若祸起须臾，变在不测者，其如宗庙何？其如太后何？”坚曰：“善。昔
文公悟愆于虞人，朕闻罪于王洛，吾过也。”自是遂不
复猎。坚闻桓温废海西公也，谓群臣曰：“温前败灞上，
后败枋头，十五年间，再倾国师六十岁。公举动如此，
不能思愆免退，以谢百姓，方废君以自悦，将如四海
何？谚云‘怒其室而作色于父’者，其桓温之谓乎！”坚以
境内旱，课百姓区种，惧岁不登，省节谷帛之费，大官
后宫，减常度二等，百寮之秩，以次降之。复魏、晋士籍，
使役有常。闻诸非正道典学，一皆禁之。坚临太学，考
学生经义，上第擢叙者八十三人。自永嘉之乱，庠序
无闻。及坚之僭，颇留心儒学。王猛整齐风俗，政理称
举，学校渐兴，关、陇清晏，百姓丰乐。自长安至于诸州，
皆夹路树槐柳，二十里一亭，四十里一驿，旅行者取
给于途，工商贸贩于道。百姓歌之曰：“长安大街，夹树
杨槐。下走朱轮，上有鸾栖。英彦云集，诲我萌黎。”是岁，
有大风从西南来，俄而晦冥，恒星皆见；又有赤星见
于西南。太史令魏延言于坚曰：“于占，西南国亡，明年
必当平蜀、汉。”坚大悦，命秦梁密严戎备，乃以王猛为
丞相，以苻融为镇东大将军，代猛为冀州牧。融将发，
坚祖于霸东，奏乐赋诗。坚母苟氏以融少子，甚爱之。
比发，三至灞上，其夕又窃如融所，内外莫知。是夜，坚
寝于前殿，魏延上言：“天市南门屏内后妃星失明，左
右阍寺不见，后妃移动之象。”坚推问知之，惊曰：“天道
与人，何其不远！”遂重星官。王猛至长安，加都督中外
诸军事。猛辞让再三，坚不许。其后天鼓鸣，有彗星出
于尾箕，长十馀丈，名𧈪尤，旗经太微，埽东井，自夏及
秋冬不灭。太史令张孟言于坚：“彗起尾、箕而埽东井，
此燕灭秦之象。”因劝坚诛慕容𬀩及其子弟。坚不纳，
更以𬀩为尚书，垂为京兆尹，冲为平阳太守。苻融闻
之，上疏于坚曰：“臣闻东裔在燕，历数弥久，逮于石乱，
遂据华夏，跨有六州，南面称帝。陛下爰命六师，大举
征讨，劳卒频年，勤而后获，本非慕义，怀德归化。而今
父子兄弟，列官满朝，执权履职，势倾劳旧，陛下亲而
幸之。臣愚以为猛兽不可养，狼子野心。往年星异，灾
起于燕，愿少留意，以思天戒。臣据可言之地，不容嘿
已。《诗》曰：‘兄弟急难，朋友好合’。昔刘向以胏腑之亲，尚
能极言，况于臣乎！”坚报之曰：“汝为德未充而怀是非，
立善未称而名过其实。《诗》云：‘德𬨎如毛，人鲜克举’。君
子处高，戒惧倾败，可不务乎！今四海事旷，兆庶未宁，
黎元应抚，夷狄应和，方将混六合以一家，同有形于
赤子，汝其息之，勿怀耿介。”夫天道助顺，修德则禳灾，
苟求诸己，何惧外患焉？晋梁州刺史杨亮遣子广袭
仇池，与坚将杨安战，广败绩，晋沮水诸戍皆委城奔
溃，亮惧而退守磬险，安遂进寇汉川。坚遣王统朱彤
率卒二万为前锋，寇蜀，前禁将军毛当、鹰扬将军徐
成率步骑三万入自剑阁，杨亮率巴獠万馀拒之，战
于青谷，王师不利，亮奔固西城。彤乘胜陷汉中，徐成
又攻二剑，克之。杨安进据梓潼，晋奋威将军、西蛮校
尉周虓降于彤，扬武将军、益州刺史周仲孙勒兵距
彤等于绵竹，闻坚将毛当将至成都，仲孙率骑五千
奔于南中。安、当进兵，遂陷益州，于是西南夷卭莋、夜
郎等皆归之。坚以安为右大将军、益州牧，镇成都；毛
当为镇西将军、梁州刺史，镇汉中；姚苌为宁州刺史，
领西蛮校尉；王统为南秦州刺史，镇仇池。蜀人张育、
杨光等起兵，与巴獠相应，以叛于坚。晋益州刺史竺
瑶、威远将军桓石虔率众三万据垫江，育乃自号“蜀
王”，遣使归顺，与巴獠酋帅张重、尹万等五万馀人进
围成都。寻而育与万争权，举兵相持。坚遣邓羌与杨
安等击败之，育、光退屯绵竹。安又败张重、尹万于成
都南，重死之，及首级二万三千。邓羌复击张育、杨光
于绵竹，皆害之。桓石虔败姚苌于垫江，苌退据五城，
石虔与竺瑶移屯巴东。时有人于坚明光殿大呼，谓
坚曰：“甲申、乙酉，鱼羊食人，悲哉无复遗！”坚命执之，俄
而不见。秘书监朱彤等因请诛鲜卑，坚不从。遣使巡
行四方，观风俗，问政道，明黜陟，恤孤独不能自“存者。”
以安车蒲轮征隐士乐陵王劝为国子祭酒。及王猛
卒，坚置听讼观于未央之南，禁《老》《庄》图谶之学。中外
四禁、二卫、四军长上将士，皆令修学，课后宫，置典学，
立内司以授于掖庭。选阉人及女隶有聪识者，置博
士以授经。遣其武卫苟苌、左将军毛盛、中书令梁熙、
步兵校尉姚苌等率骑十三万，伐张天锡于姑臧，遣
尚书郎阎贞、梁殊衔命军前，下书征天锡。坚严饰卤
簿，亲饯苌等于城西，赏行将各有差。又遣其秦州刺
史苟池、河州刺史李辩、凉州刺史王统率三州之众
以继之。阎负等到凉州，天锡自以“晋之列藩，志在保
境”，命斩之，遣将军马建出距苌等。俄而梁熙、王统等
自清石津攻其将梁粲于河会城，陷之。苟苌济自石
城津，与梁熙等会攻缠缩城，又陷之。马建惧，自扬川
退还清塞。天锡又遗将军掌据率众三万与马建阵
于洪池。苟苌遣姚苌以甲卒三千挑战，诸将劝据击
之，以挫其锋，据不从。天锡乃率中军三万次金昌。苌熙闻天锡来逼，急攻据、建，建降于苌，遂攻据，害之，及
其军司席仂。苌进军入清塞，乘高列阵。天锡又遣司
兵赵充哲为前锋，率劲勇五万，与苌等战于赤岸。哲
大败，天锡惧而奔还，致笺请降。苌至姑臧，天锡乘素
车白马，面缚舆榇，降于军门。苌释缚焚榇，送之于长
安，诸郡县悉降。坚以梁熙为持节、西中郎将、凉州刺
史，领护西羌校尉，镇姑臧；徙豪右七“千馀户于关中，
五品税百姓金银一万三千斤以赏军士，馀皆安堵
如故。”坚封天锡重光县之东宁乡二百户，号归义侯。
初，苌等将征天锡，坚为其立第于长安，至是而居之。
坚既平凉州，又遣其安北将军、幽州刺史苻洛为北
讨大都督，率幽州兵十万讨代王涉翼犍。又遣后将
军俱难与邓羌等率步骑二十万，东出和龙，西出上
郡，与洛会于涉翼犍庭。翼犍战败，遁于弱水，苻洛逐
之，势窘迫，退还阴山。其子翼圭缚父请降，洛等振旅
而还，封赏有差。坚以翼犍荒俗，未参仁义，令入太学
习礼。以翼圭执父不孝，迁之于蜀。散其部落，于汉鄣
边故地，立尉、监，行事，官寮领押课之治业营生，三五
取丁，优复三年，无税租。其渠帅岁终令朝献，出入行
来，为之制限。坚尝之太学，召《涉翼犍》问曰：“中国以学
养性而人寿考，漠北啖牛羊而人不寿，何也？”翼犍不
能答。又问：“卿种人有堪将者，可召为国家用。”对曰：“漠
北人能捕六畜，善驰走，逐水草而已，何堪为将！”又问：
“好学否？”对曰：“若不好学，陛下用教臣何为？”坚善其答。
坚以关中水旱不时，议依郑白故事，发其王侯已下
及豪望富室僮隶三万人，开泾水上源，凿山起堤，通
渠引渎，以溉冈卤之田，及春而成，百姓赖其利。以凉
州新附，复租赋一年，为父后者赐爵一级，孝弟力田
爵二级，孤、寡、高年谷帛有差，女子百户，牛酒大酺三
日。遣其尚书令苻丕率司马慕容𬀩、苟苌等步骑七
万寇襄阳，使杨安将樊、邓之众为前锋，屯骑校尉石
越率精骑一万出鲁阳关，慕容垂与姚苌出自南乡，
苟池等与彊弩王显将劲卒四万从武当继进，大会
汉阳。师次沔北，晋南中郎将朱序以丕军无舟楫，不
以为虞，石越遂游马以渡。序大愳固守中城，越攻陷
外郛，获船百馀艘以济军。丕率诸将进攻中城，遣苟
池、石越、毛当以众五万屯于江陵。晋车骑将军桓冲
拥众七万为序声援，惮池等不进，保据上明。兖州刺
史彭超遣使上言于坚曰：“晋沛郡太守戴逯以卒数
千戍彭城，臣请率精锐五万攻之，愿更遣重将讨淮
南诸城。”坚于是又遣其后将军俱难率右将军毛当、
后禁毛盛、陵江邵保等步骑七万，寇淮阴，盱眙杨武、
彭超寇彭城，梁州刺史韦锺寇魏兴，攻太守吉挹于
西城。晋将军毛《武生》率众五万距之，与《俱难》等相持
于淮南。先是，梁熙遣使西域，称扬坚之威德，并以彩
缯赐诸国王，于是朝献者十有馀国。大宛献天马、千
里驹，皆汗血，朱鬣五色凤膺麟身，及诸珍异五百馀
种。坚曰：“吾思汉文之返千里马，咨嗟美咏。今所献马，
其悉返之，庶克念前王，髣髴古人矣。”乃命群臣作《止
马诗》而遣之，示无欲也。其下以为盛德之事，远同汉
文，于是献诗者四百馀人。是时，苻丕久围襄阳，御史
中丞李柔劾丕以师老无功，请征下廷尉。坚曰：“丕等
费广无成，实宜贬戮。但师已淹时，不可虚然中返，其
特原之，令以功成赎罪。”因遣其黄门郎韦华持节切
让丕等，仍赐以剑曰：“来春不捷者，汝可自裁，不足复
持面见吾也。”初，丕之寇襄阳也，将急攻之，苟苌谏曰：
“今以十倍之众，积粟如山，但徙荆楚人内于许、洛，绝
其粮运，使外援不接，粮尽无人，不攻自溃。何为促攻
以伤将士之命？”丕从之。及坚让至，众咸疑愳，莫知所
为。征南主簿河东王施进曰：“以大将军英秀，诸将勇
锐，以攻小城，何异洪罏燎羽毛。所以缓攻，欲以计制
之。若决一旦之机，可指日而定。今破襄阳，上明自遁，
复何所疑！愿请一旬之期，以展三军之势；如其不捷，
施请为戮首。”丕于是促围攻之。坚将亲率众助丕等。
使苻融将关东甲卒会于寿春，梁熙统河西之众以
继中军。融、熙并上言，以为未可兴师，乃止。